Bende vas wat hul as polisiebeamptes voordoen(Foto: SAPD) ’n Bende wat hul glo as polisiebeamptes voorgedoen het en vermoedelik verantwoordelik is vir motorkapings en gewapende rooftogte in Gauteng, sal Dinsdag in die hof verskyn. Die vyf mans is Sondag in Lanseria in hegtenis geneem nadat ongelisensieerde vuurwapens, ammunisie en polisie-uniforms in hul besit gevind is, het lt.kol. Mavela Masondo, polisiewoordvoerder, gesê. “Die verdagtes, tussen 26 en 36 jaar oud, word verbind met verskeie sake waar slagoffers beroof en gekaap is deur mense wat polisie-uniforms dra.” Volgens Masondo het lede van die polisie se misdaadintelligensie-eenheid inligting opgevolg oor die verdagtes wat by ’n vulstasie wag om motoriste te beroof en te kaap. ’n Span bestaande uit lede van die SAPD se taktiese reaksiespan, Gautengse misdaadintelligensie, die Wes-Randse blitspatrollie en veiligheidsmaatskappye het saamgewerk om die verdagtes aan te keer. “Die span het ’n blou Mazda gewaar wat ooreengestem het met die beskrywing van die verdagtes se voertuig en die motor tot by ’n vulstasie in Lanseria agtervolg. Toe die polisie die vyf insittendes en die motor deursoek het, is twee ongelisensieerde vuurwapens, ammunisie en polisie-uniforms gevind.” Die verdagtes is in hegtenis geneem en sal aangekla word van die besit van ongelisensieerde vuurwapens en ammunisie, die besit van vermoedelik gesteelde eiendom, voordoening as polisiebeamptes en sameswering om ’n misdaad te pleeg. Die verdagtes sal na verwagting Dinsdag in die Randburg-landdroshof verskyn.